La Regidoria de Mobilitat Sostenible recorda que demà entren en vigor les noves mesures de circulació
10 de maig de 2021

El regidor de Mobilitat Sostenible de l'Ajuntament de Llíria, Paco García, ha recordat que demà ,11 de maig, entrarà en vigor el nou Reglament de Circulació, que el Govern de l'Estat va aprovar a la fi de 2020 amb l'objectiu de disminuir la sinistralitat viària.

“Esta normativa reforça l'Ordenança Municipal de Mobilitat que converteix a Llíria en una Ciutat 30, en la qual s'estableix una limitació de 30 quilòmetres per hora en pràcticament totes les seues vies urbanes”, ha assenyalat l'edil.

Entre les mesures que entren en vigor, s'estableix el límit de 30 km/h en vies d'un únic carril per sentit, 20 km/h en carrers amb plataforma única i 50 km/h en les de dues o més carrils. L'únic tram en el qual es podrà circular a 50 serà l'accés a Llíria des de l'autovia CV-35 per Benissanó.

En este sentit, “està previst que la nova senyalització estiga totalment instal·lada abans de concloure este mes”, ha indicat García. A més, al juny la Policia Local realitzarà, el mes de juny, una nova campanya de control de la velocitat amb radar, amb les noves limitacions

Així mateix, també s'estipula una limitació específica per als Vehicles de Mobilitat Personal (VMP), que no podran circular a més de 25 quilòmetres per hora ni fer-ho a través de voreres i zones per als vianants.

La finalitat d'esta nova normativa és també, segons ha explicat el regidor, “incrementar la sensació de seguretat viària per als vianants i reduir l'emissió de sorolls i partícules nocives”.

Paco García també ha indicat que “un altre dels punts en els quals més incideix este nou reglament és l'enduriment de les sancions que s'imposaran en determinades infraccions, com l'ús del telèfon mòbil, la conducció sense cinturó o casc, o ser detectat per un radar superant els límits de velocitat permesos”.

Finalment, l'edil ha assenyalat que l'Ajuntament de Llíria, amb la finalitat de fomentar la mobilitat sostenible, “continua treballant en altres iniciatives com la dotació de nous aparcaments o la redacció del Pla Director de la Bici”.